Cele două sportive antrenate de Claudia Degeratu la SCM Bacău s-au regăsit pe podiumul concursului derulat în acest weekend, în Bacău
O nouă reușită pentru înotătorii Sport Club Municipal Bacău. După ce în urmă cu o săptămână, șapte sportivi antrenați de Claudia Degeratu și Iulian Matei realizau baremul de calificare la Campionatele Naționale pentru copii (10-11 ani), ce vor avea loc vara viitoare, în acest weekend alte două reprezentante ale SCM Bacău au obținut calificarea la Naționale. De data aceasta, cu ocazia Etapei Regionale de cadeți (12-13 ani), care a reunit la Bazinul de Înot din Bacău 106 înotători de la 26 de cluburi din regiune.
Cele "două fete minunate, muncitoare și talentate", așa cum le definește antrenoarea lor de la SCM, Claudia Degeratu sunt Maria Merlușcă și Sofia Broștiuc. Ele au excelat în toate probele la care au participat, clasificându-se în primele opt sportive lla categoria lor de vârstă. Maria a urcat pe treapta a treia a podiumului la 100 m Spate, 13 ani feminin, în timp ce Sofia s-a clasat a doua la 100 m Spate, 12 ani feminin.
"Le felicit pe fete pentru rezultatele obținute. Sofia Broștiuc este oarecum debutantă în probele de 100 m, dar i-au ieșit timpii cu brio. Evoluția Mariei Merlușcă este remarcabilă, ea având un salt notabil în clasament, iar timpul realizat o promovează în Top 10 național la proba de 100 m Spate. Am încredere deplină în resursele Mariei: are genă de sportivă, din moment ce este fata unei mari campioane precum Mihaela Melinte. După trei ani de când practică înotul, iată că rezultatele încep să apară", a declarat antrenoarea Sport Club Municipal Bacău, Claudia Degeratu.